**MINISTARSTVO ZDRAVSTVA I SOCIJALNE SKRBI**

**1217**

Na temelju članka 38. stavka 2. Zakona o zdravstvenoj zaštiti (»Narodne novine«, broj 150/08, 71/10, 139/10 i 22/11), uz prethodno pribavljeno mišljenje Hrvatskog zavoda za zdravstveno osiguranje, Hrvatskog zavoda za zaštitu zdravlja i sigurnost na radu i nadležnih komora, ministar zdravstva i socijalne skrbi donosi

**MREŽU**

**UGOVORNIH SUBJEKATA MEDICINE RADA**

I.

Mrežom ugovornih subjekata medicine rada (u daljnjem tekstu: Mreža) određuje se za područje Republike Hrvatske potreban broj zdravstvenih ustanova te specijalista medicine rada u privatnoj praksi s kojima Hrvatski zavod za zdravstveno osiguranje (u daljnjem tekstu: Zavod) sklapa ugovore o provođenju mjera specifične zdravstvene zaštite radnika.

Specifična zdravstvena zaštita radnika iz stavka 1. ove točke obuhvaća provođenje mjera za sprečavanje ozljeda na radu te mjera za sprečavanje i otkrivanje profesionalnih bolesti sukladno Zakonu o zdravstvenoj zaštiti i pravilnicima donesenim na temelju toga zakona.

II.

Mjerila za utvrđivanje Mreže su: ukupan broj osiguranika – radnika u gospodarskim i ostalim granama djelatnosti, odnosno radnika na poslovima s posebnim uvjetima rada, dob i spol radnika, zdravstveno stanje radnika i njegovo praćenje, uvjeti rada, utjecaj radnog okoliša na zdravlje radnika, veličina i broj pravnih i fizičkih osoba, odnosno tijela državne vlasti (u daljnjem tekstu: poslovni subjekti) te njihova razmještenost (raspoređenost) po županijama, odnosno u Gradu Zagrebu, zemljopisne karakteristike pojedinih područja, raspoloživost zdravstvenim resursima i gospodarske mogućnosti.

III.

Mreža se određuje za područje Republike Hrvatske, odnosno za područja jedinica područne (regionalne) samouprave te iznimno za područja jedinica lokalne samouprave, kao i za područja domova zdravlja.

IV.

Mreža se utvrđuje sukladno mjerilima iz točke II. i III., a posebice prema broju radnika u gospodarskim i ostalim granama djelatnosti, rizičnosti odnosno štetnosti pojedine grane djelatnosti, broju pregleda u specifičnoj zdravstvenoj zaštiti radnika, kao i veličini i broju poslovnih subjekata, odnosno broju radnika na poslovima s posebnim uvjetima rada.

Potreban broj timova medicine rada na razini Republike Hrvatske po županijama i Gradu Zagrebu, prikazan je u tablici kako slijedi:

|  |  |  |
| --- | --- | --- |
| Redni broj | Naziv županije | Potreban broj timova |
| 1. | BJELOVARSKO-BILOGORSKA | 5 |
| 2. | BRODSKO-POSAVSKA | 6 |
| 3. | DUBROVAČKO-NERETVANSKA | 6 |
| 4. | GRAD ZAGREB | 50 |
| 5. | ISTARSKA | 11 |
| 6. | KARLOVAČKA | 5 |
| 7. | KOPRIVNIČKO-KRIŽEVAČKA | 5 |
| 8. | KRAPINSKO-ZAGORSKA | 6 |
| 9. | LIČKO-SENJSKA | 2 |
| 10. | MEĐIMURSKA | 5 |
| 11. | OSJEČKO-BARANJSKA | 13 |
| 12. | POŽEŠKO-SLAVONSKA | 3 |
| 13. | PRIMORSKO-GORANSKA | 16 |
| 14. | SISAČKO-MOSLAVAČKA | 7 |
| 15. | SPLITSKO-DALMATINSKA | 19 |
| 16. | ŠIBENSKO-KNINSKA | 4 |
| 17. | VARAŽDINSKA | 8 |
| 18. | VIROVITIČKO-PODRAVSKA | 3 |
| 19. | VUKOVARSKO-SRIJEMSKA | 6 |
| 20. | ZADARSKA | 7 |
| 21. | ZAGREBAČKA ŽUPANIJA | 6 |
| UKUPNO | 193 |

V.

Ova Mreža stupa na snagu osmoga dana od dana objave u »Narodnim novinama«.

Klasa: 023-03/11-01/85

Urbroj: 534-07-11-1

Zagreb, 6. svibnja 2011.

Potpredsjednik Vlade i
ministar zdravstva i socijalne skrbi
**mr. Darko Milinović, dr. med.,** v. r.